im forts walk uf de magnetic island heigs 200 koalas.  aso zimli e grossi chance, eine wilds x gseh.  ganz frueh am morge (5.30!) simer ufgstande, id stadt gfahre, ufs 6.30 schiff graennt, verpasst, und denn schlussaendlich am 7.30 am afang vom walk gstande.    es isch wohl so wie waenn en single unbedingt en partner wett und das so verzwiflet, dasses ide liebi sicher noed klappt. will: zum tusigte mal simer jez NUR waeg de koalas go laufe, und wiedermal hemer KEIN EINZIGE xeh. klar, es isch schoen dur di waelder spaziere und mir hend uu freud  gah es rock wallaby x gseh und ihm bim aesse zuezluege, aber glich.. mir sind scho enttuescht xi.    dass sich de waeg dethi glohnt het simer de ganz tag mitem bus hi-und her gfahre, vo beach zu beach sozaege. ide wet tropics ischs waetter chli so wie bi eus im april. so hets ab und zue gschuettet und denn ischs ploetzli wieder so heiss worde, dasmer gschnell in schatte gwaechslet hend nur zum denn wieder en schaerme sueche will di erste paar troepfli wieder abeplumst sind.. :)    eigentli hemer no en andere walk welle mache, aber irgendwie hemer de waegwiiser noed gfunde. mir sind ame huusboot verbi cho und det het en aeltere ma eus scho zuegwunke. en richtige laebenskuenstler ischer xi; d lachfaeltli hend sich dur sis ganze gsicht zoge und ihn so richtig sympathisch gmacht. er het sini graue haar zume buerzi ufebunde und e sunnebruelle agah woner s einte glas mit schmaetterlings chlaeber verziert het. inere halb stund gsproech mit ihm hemer scho viel ueber ihn, ueber di insle und ihri  tier glaernt. und natuerli ueber ihn saelber, de bob, wo scho ueber 20jahr uf dem huusboot wohnt. :) dasmer au ja noed umkipped wi anschinend sini schwiizer kollegin heter eus e flaesche raegewasser (woner saelber sammlet) geh und en sack jelly beans. mega herzig xi, voll de freak halt. go laufe hemer aber nacher doch nuem moege hehe.    es isch wuerkli e sehr schoeni insle, aber en tag het glanget.